**Κανονισμός Διπλωματικής Εργασίας**

1. Η Δ.Ε. είναι μια εκτεταμένη εργασία – αναλυτική, συνθετική ή εφαρμογής – που εκπονείται από τους φοιτητές στην τελική φάση των σπουδών τους, προκειμένου να ολοκληρωθεί η εμβάθυνση στην κατεύθυνση που έχουν επιλέξει. Ο φοιτητής, μέσα από τη διαδικασία εκπόνησης της Δ.Ε. έχει τη δυνατότητα σύνθεσης των γνώσεων που απέκτησε κατά τη διάρκεια των σπουδών του, εμβάθυνσης και εφαρμογής σε πραγματικά προβλήματα αλλά και εξοικείωσης με την ερευνητική διαδικασία, του δίνεται η δυνατότητα να αναλάβει πρωτοβουλίες και να αναπτύξει τη δημιουργικότητά του.
2. Η Δ.Ε. εκπονείται στο 9ο και 10ο εξάμηνο σπουδών και είναι ατομική για κάθε φοιτητή. Ο απαιτούμενος φόρτος εργασίας για την εκτέλεση της διπλωματικής εργασίας δεν πρέπει να υπερβαίνει την πλήρη απασχόληση φοιτητή για ένα διδακτικό εξάμηνο.
3. Για τους φοιτητές που εισήχθησαν στο 1ο έτος σπουδών κατά το ακαδ. έτος 2014-2015 και μετέπειτα, η Δ.Ε. ισοδυναμεί με εννέα (9) μαθήματα των πέντε (5) διδακτικών μονάδων το καθένα [σύνολο διδακτικών μονάδων διπλωματικής εργασίας σαράντα πέντε (45) και σύμφωνα με την Φ. 14.1/Β3/2166/18-6-1987 Υπουργική Απόφαση, σύνολο βαρών δεκαοκτώ (18)]. Για τους φοιτητές που εισήχθησαν στο 1ο έτος σπουδών κατά τα ακαδ. έτη 2009-2010 έως και 2013-2014, η Δ.Ε. ισοδυναμεί με δέκα (10) μαθήματα των πέντε (5) διδακτικών μονάδων το καθένα [σύνολο διδακτικών μονάδων διπλωματικής εργασίας πενήντα (50) και σύμφωνα με την Φ. 14.1/Β3/2166/18-6-1987 Υπουργική Απόφαση, σύνολο βαρών είκοσι (20)]. Για παλαιότερους φοιτητές, εφαρμόζεται ό,τι ίσχυε κατά την εισαγωγή τους.
4. Ανάθεση Δ.Ε.
5. ***Ανάθεση πριν από 4/2019***: Ο επιβλέπων καθορίζεται με απ’ ευθείας συνεννόηση φοιτητή – επιβλέποντος. Είναι δυνατόν φοιτητής να ζητήσει την εκπόνηση Δ.Ε. με επιβλέποντα εκτός Τομέα ή Τμήματος, εφόσον το αντικείμενό της έχει θεματολογική - εκπαιδευτική συνοχή με την κατεύθυνση εμβάθυνσής του. Προς τούτο, ο φοιτητής υποβάλλει αιτιολογημένη αίτηση προς το Τμήμα, με σύμφωνη γνώμη του προτεινόμενου επιβλέποντος. Στη Γραμματεία του Τμήματος κατατίθεται ειδικό έντυπο όπου αναγράφεται η θεματική περιοχή εκπόνησης της διπλωματικής εργασίας. Το έντυπο συνυπογράφουν ο επιβλέπων και ο φοιτητής. Το έντυπο αυτό πρέπει να κατατίθεται πριν από την εξεταστική περίοδο που προηγείται της εξεταστικής περιόδου κατά την οποία προβλέπεται να κατατεθεί βαθμός για την διπλωματική εργασία. Ανάλογο έντυπο πρέπει να κατατίθεται και για αλλαγή επιβλέποντος.
6. ***Ανάθεση από 4/2019***: Τα μέλη ΔΕΠ του Τμήματος προτείνουν θέματα Δ.Ε. για το αμέσως επόμενο ακαδημαϊκό έτος, πριν από την λήξη των μαθημάτων του εαρινού εξαμήνου. Κάθε μέλος ΔΕΠ προτείνει κατ’ ελάχιστο τρία (3) και κατά μέγιστο πέντε (5) θέματα Δ.Ε. ούτως ώστε να διασφαλίζεται τόσο η συμμετοχή όλων των μελών ΔΕΠ στο εκπαιδευτικό έργο όσο και η δυνατότητα ουσιαστικής παρακολούθησης των Δ.Ε.. Είναι δυνατόν φοιτητής να ζητήσει την εκπόνηση Δ.Ε. με επιβλέποντα εκτός Τομέα ή Τμήματος, εφόσον το αντικείμενό της έχει θεματολογική - εκπαιδευτική συνοχή με την κατεύθυνση εμβάθυνσής του. Προς τούτο, ο φοιτητής υποβάλλει αιτιολογημένη αίτηση προς το Τμήμα, με σύμφωνη γνώμη του προτεινόμενου επιβλέποντος.

Κάθε θέμα Δ.Ε. συνοδεύεται από τα ακόλουθα στοιχεία: Όνομα Επιβλέποντα, Θέμα Δ.Ε., Κατεύθυνση Εμβάθυνσης στην οποία ανήκει και το Εργαστήριο (αν ισχύει) στο οποίο θα εκπονηθεί η Δ.Ε.. Οι φοιτητές οι οποίοι ενδιαφέρονται για ένα θέμα Δ.Ε. υποβάλουν έγγραφη αίτηση στον Επιβλέποντα Καθηγητή το αργότερο μέχρι τις 15 Μαΐου. Οι επιβλέποντες ενημερώνουν υποχρεωτικά μέχρι τη λήξη του εαρινού εξαμήνου τους φοιτητές που επελέγησαν για την εκπόνηση των Δ.Ε. τις οποίες θα επιβλέψουν κατά το επόμενο έτος. Στη Γραμματεία του Τμήματος κατατίθεται ειδικό έντυπο όπου αναγράφεται το Θέμα της Δ.Ε. και τα ονόματα των μελών της Τριμελούς Εξεταστικής Επιτροπής. Το έντυπο συνυπογράφουν ο επιβλέπων και ο φοιτητής. Το έντυπο αυτό πρέπει να κατατίθεται εντός 30 ημερών από την έναρξη του πρώτου εξαμήνου εκπόνησης της Δ.Ε. Ανάλογο έντυπο πρέπει να κατατίθεται και για αλλαγή επιβλέποντος.

1. Η Δ.Ε. εκπονείται με ευθύνη του φοιτητή υπό την εποπτεία και βοήθεια του επιβλέποντος.
2. Το κείμενο της Δ.Ε. συγγράφεται ακολουθώντας κατά το δυνατόν τις προδιαγραφές που έχει εγκρίνει η Γενική Συνέλευση στην υπ' αρ. 3/23-1-2000 συνεδρίασή της και οι οποίες δίδονται στον ιστότοπο του Τμήματος.
3. Παράδοση και βαθμολόγηση Δ.Ε.
4. ***Ανάθεση πριν από 4/2019***: Η Δ.Ε. παραδίδεται στον Επιβλέποντα σε δύο τουλάχιστον αντίτυπα, ένα εκ των οποίων κατατίθεται στην Γραμματεία μαζί με τη βαθμολογία σύμφωνα με απόφαση της Γενικής Συνέλευσης στην υπ’ αρ. 9/25-2-1988 συνεδρίασή της. Σύμφωνα με την υπ’ αριθμ. 18/29-6-2012 συνεδρίασης της Γ.Σ. του Τμήματος τα αντίτυπα της Δ.Ε. κατατίθενται σε έντυπη μορφή εμπεριέχοντας επικολλημένη στο εσωτερικό του πίσω εξωφύλλου θήκη με την εργασία σε ηλεκτρονική μορφή (CD με αρχείο PDF, με όνομα φοιτητή, επιβλέποντα, τίτλο εργασίας και έτος) και φέρει στο εξωτερικό μέρος του έμπροσθεν εξωφύλλου εκτός των άλλων και το σήμα του Πανεπιστημίου. Η κατάθεση γίνεται μετά από την επιτυχή συμπλήρωση εκ μέρους του φοιτητή όλων των απαιτήσεων σε μαθήματα. Προς τούτο, η Γραμματεία καταρτίζει κατάλογο φοιτητών που δικαιούνται βαθμού Δ.Ε. και καλεί τους επιβλέποντες να καταθέσουν βαθμολογία εντός ορισμένου χρονικού διαστήματος.
5. ***Ανάθεση από 4/2019***: Με απόφαση της Συνέλευσης στην υπ αρ. 17/3-4-2019 συνεδρίασή της, η Δ.Ε. εξετάζεται από Τριμελή Εξεταστική Επιτροπή αποτελούμενη από τον Επιβλέποντα και από δύο μέλη ΔΕΠ σχετικά με το αντικείμενο της Δ.Ε. Στην Τριμελή Επιτροπή μπορεί να συμμετέχει και μέλος ΕΔΙΠ κάτοχος διδακτορικού ή υπηρετών στην καταληκτική βαθμίδα.

Οι παρουσιάσεις/εξετάσεις των ΔΕ πραγματοποιούνται παρουσία κοινού. Η ανακοίνωση της ημερομηνίας και ώρας της εξέτασης γίνεται από τη Γραμματεία και κοινοποιείται σε όλο το Τμήμα, μετά από αίτηση του Επιβλέποντος Καθηγητή, στην οποία δηλώνει την ολοκλήρωσή της. Η εξέταση μπορεί να γίνει κατά τη διάρκεια του εξαμήνου μέχρι και μία εβδομάδα μετά την κάθε εξεταστική. Οι φοιτητές έχουν υποχρέωση να παραδίδουν το πλήρες κείμενο της Δ.Ε. στα μέλη της Τριμελούς Εξεταστικής Επιτροπής, τόσο σε ηλεκτρονική όσο και σε έντυπη μορφή (ένα αντίτυπο), τουλάχιστον 20 ημέρες πριν από την εξέταση.

Ο τελικός βαθμός της Δ.Ε. υπολογίζεται ως ο μέσος όρος των βαθμών των τριών εξεταστών. Βασικό στοιχείο της διαδικασίας αυτής είναι η διασφάλιση διαφανών κριτηρίων και γενικών κανόνων βαθμολόγησης ενιαίας ισχύος. Μετά την ολοκλήρωση της εξέτασης, η Τριμελής Εξεταστική Επιτροπή συμπληρώνει το σχετικό βαθμολόγιο της Δ.Ε.

Ο φοιτητής προσκομίζει στη Γραμματεία ηλεκτρονικό αντίγραφο της Διπλωματικής Εργασίας στη τελική της μορφή (μετά τις διορθώσεις/υποδείξεις της Τριμελούς Εξεταστικής Επιτροπής), σε ηλεκτρονική και έντυπη μορφή σύμφωνα με την Παρατήρηση 13.vi. Το βαθμολόγιο υποβάλλεται στη Γραμματεία από τον επιβλέποντα, όταν γίνουν οι διορθώσεις που προτείνει η Τριμελής Εξεταστική Επιτροπή.

1. Στην αξιολόγηση της Δ.Ε. λαμβάνονται υπ’ όψη τα εξής κριτήρια:
	* 1. Η ενημέρωση επί υφιστάμενης γνώσης που προκύπτει από αντίστοιχη βιβλιογραφική διερεύνηση.
		2. Η συγκέντρωση δεδομένων, είτε από εργαστηριακά πειράματα, ή από μετρήσεις πεδίου, ή από ειδικούς υπολογισμούς.
		3. Τα στοιχεία πρωτοτυπίας της Δ.Ε., η επεξεργασία των δεδομένων (π.χ. προσομοίωση μέσω μαθηματικού ή υπολογιστικού μοντέλου και σύγκριση, στατιστική επεξεργασία, κ.λ.π.) και η αξιολόγηση των αποτελεσμάτων.
		4. Η δομή της Δ.Ε., η συνοχή του κειμένου, η ορθή χρήση της ορολογίας και της γλώσσας, η επιστημονικά ορθή τεκμηρίωση των αποτελεσμάτων, κ.λ.π.
		5. Οι πρωτοβουλίες και η εργατικότητα του φοιτητή.

Η βαρύτητα καθενός από τα παραπάνω κριτήρια ποικίλλει ανάλογα και με την φύση της Δ.Ε. και εκτιμάται κατά την κρίση του Επιβλέποντος (Δ.Ε. πριν από 4/2019) ή της Τριμελούς Εξεταστικής Επιτροπής (Δ.Ε. από 4/2019)..

1. Σύμφωνα με την απόφαση της υπ’ αριθμ. 18/29-6-2012 συνεδρίασης της Γενικής Συνέλευσης μπορεί να κατατίθεται η Δ.Ε. στο ιδρυματικό καταθετήριο ΝΗΜΕΡΤΗΣ προαιρετικά με την σύμφωνη γνώμη του επιβλέποντα και του φοιτητή.